Danske priser på den nye Hyundai Kona

Danskerne får endnu en elbil til under 300.000 at vælge mellem. De danske priser på den nye Hyundai Kona Electric er blevet offentliggjort, sammen med det komplette modelprogram. Priserne begynder ved 299.995 kroner.

Til den pris får du indstigningsmodellen, der har 156 heste i stalden og en rækkevidde på 377 WLTP-kilometer.

Den nye Hyundai Kona kommer til Danmark i to udgaver; Standard Range og Long Range. Hver af disse fås desuden i tre udstyrsvarianter; Essential, Advanced og Ultimate.

Den nye Hyundai Kona Electric.

Den dyreste af alle varianterne kan fås for 369.995 kroner. Det er Long Range Ultimate, der har 217 heste og et batteri på 65,4 kWh, der giver bilen en rækkevidde op til 514 WLTP-kilometer.

En anden nøgleinformation, som Hyundai er gået stille med, er ladeeffekten. Den er på 75 kW på Standard Rage-udgaverne og 100 kW på Long Range. Ifølge Hyundai kan man lade batteriet fra 10-80 procent på 41 minutter, hvis man besøger en lynlader. Det gælder for begge varianter.

Standard Range

Variant | Rækkevidde | Motor | Forbrug | Ladeeffekt | Pris
Essential | 377 km | 156 hk | 14,6 kWh / 100 km | 11 / 75 kW | 299.995 kr.
Advanced | 377 km | 156 hk | 14,6 kWh / 100 km | 11 / 75 kW | 319.995 kr.
Ultimate | 377 km | 156 hk | 14,6 kWh / 100 km | 11 / 75 kW | 339.995 kr.

Long Range

Variant | Rækkevidde | Motor | Forbrug | Ladeeffekt | Pris
Essential | 514 km | 217 hk | 14,7 kWh / 100 km | 11 / 100 kW | 329.995 kr.
Advanced | 514 km | 217 hk | 14,7 kWh / 100 km | 11 / 100 kW | 349.995 kr.
Ultimate | 514 km | 217 hk | 14,7 kWh / 100 km | 11 / 100 kW | 369.995 kr.

Udstyr

Allerede fra basisversionen, Essential, forkæles man med udstyr. Heriblandt klimaanlæg, Bluelink, Bluetooth, adaptiv fartpilot, varme i rat og forsæder, el-klapbare sidespejle med varme og integreret blinklys, bakkamera, parkeringssensor både i for og bag, LED-forlygter, LED-kombinationsbaglygter, batterivarmer, varmepumpe, der kan opvarme kabinen, når det er koldt og nedkøle den i varmt vejr.

Derudover har den automatisk skiltegenkendelse, automatisk nødbremse med fodgænger- og cyklistgenkendelse samt krydsfunktion, aktiv vognbaneassistent med følgefunktion og motorvejsassistent.

Et kig indenfor.

Med udstyrsvarianten Advanced får man derudover bl.a. trådløs opladning af smartphone, sæder i dellæder, opvarmet ladeport, LED-bånd med pixel-design mellem forlygter, LED-forlygter med projektørlinse og indvendig Vehicle-to-Load (V2L), så man kan oplade ens enheder direkte fra bilens batteri med det indbyggede 220V-stik.

Vælger man Ultimate får man herudover et 360 grader omgivelseskamera, blindvinkel-sensor med kameravisning, Bose-lydsystem, elektriske forsæder, head-up display, elektrisk bagklap, nødbremse med fodgængerkendelse ifm. bakning samt udvidet automatisk nødbremse med bl.a. sideregistering og undvigeassisten, som bl.a. øger sikkerheden for de bløde trafikanter i trafikken.

Begge batteristørrelser må monteres med anhængertræk. Standard Range må trække op til 300 kg med eller uden bremser, mens Long Range må trække op til 750 kg med bremser og 300 kg uden bremser.

Danske priser på den nye Hyundai Kona